Kjeldsen spillede sig sikkert igennem tredje runde uden en eneste bogey eller det, der er værre. Men omvendt blev det også kun til en enkelt birdie og en eagle på det nemme 7. hul, og dermed sluttede danskeren dagen i tre slag under par. Det var fire slag dårligere end svenskeren Peter Hedblom, der med en runde i 65 slag tog springet fra femte- til førstepladsen i den samlede stilling og nu er tre slag foran Kjeldsen. De to øvrige tilbageværende danskere, Thomas Bjørn og Mads Vibe-Hastrup, havde ikke nogen særligt god dag i Kuala Lumpur. Med scorer på henholdsvis 73 og 74 gled de begge nedad i den samlede stilling, hvor de nu er placeret som nummer 55 og 62. /Ritzau/

Opsummering:
Selv om han lørdag gik sin foreløbigt dårligste runde ved European Tour-turneringen Malaysian Open, er golfspilleren Søren Kjeldsen stadig med i førerfeltet i turneringen, hvor han inden søndagens sidste runde ligger på en delt tredjeplads.